DA sê oor transformasieteikens vir skole-atletiekArgieffoto: Pixabay Die DA het Dinsdag gesê die party is ten sterkste gekant teen die strenger transformasieteikens wat tans in skoleatletiek toegepas word. Darren Bergman, DA-lid van die portefeuljekomitee vir sport en ontspanning, het in ŉ verklaring die party se ongelukkigheid oor dié transformasieteikens uitgespreek. “Ons verwerp die Suid-Afrikaanse Skoleatletiek (Sasa) se aankondiging van verlede week dat 40% van skole-atletiekspanne voortaan uit atlete van voorheen benadeelde gebiede moet bestaan en sal dit betwis indien nodig,” het Bergman gesê. Bergman sê dat hy reeds ŉ brief aan Peppi Olevano, die sekretaris-generaal van Sasa, gerig het om te versoek dat hy en Olevano vergader oor die opdrag wat aan skole gestuur is. Maroela Media het vroeër berig ŉ omsendbrief is onlangs aan skoleafrigters gestuur wat transformasieteikens stipuleer. Dié omsendbrief is deur Olevano onderteken. Luidens die omsendbrief behels die nuwe teikens “’n minimum van 40% van voorheen benadeelde gemeenskappe vir alle Sasa-spanne op alle vlakke van kompetisie, met spesifieke klem op meisie-atlete”. “Die DA glo onomwonde dat transformasie in sport moet plaasvind en dat die ongelykheid van die verlede aangeraak moet word sodat ons ŉ talentvolle poel jong atlete kan kweek wat verteenwoordigend is van ons land se demografie. “Ons glo egter nie dat ŉ gedwonge kwotastelsel die verlangde resultate sal hê nie. Inteendeel, dit sal eerder ŉ wurgende uitwerking hê op atletiek en jong atlete ontmoedig om mededingend aan atletiek deel te neem,” lui die verklaring. Volgens Bergman behoort skolesport transformasie te bewerkstellig deur die beoefening van sport in benadeelde gemeenskappe aan te moedig en te fasiliteer, asook onderwysers aan te spoor om meer onderrigverantwoordelikhede aan te neem. Bergman meen transformasie kan ook deur die departement van sport en ontspanning bevorder word deur ligas en talentontwikkeling te versterk. “Transformasie in sport is geensins onderhandelbaar, maar kwotas is nié die antwoord nie.” Intussen sal Solidariteit môre in die Johannesburgse arbeidshof argumenteer dat die ministerie van sport en ontspanning se transformasiehandves tersyde gestel moet word. Die vakbond voer aan dat dié transformasiehandves, as dit goedgekeur word, die minister van sport, Tokozile Xasa, bykans onbeperkte mag oor sport sal gee, aangesien die teikens glo selfs die rassesamestelling van afrigters, raads- en komiteelede en ondersteuningpersoneel insluit.